SKR โกยรายได้ Q1 ทะลุ 1.34 พันล้าน มั่นใจปี 66 โตเข้าเป้า 10%
SKR โกยรายได้ Q1/66 ทะลุ 1.34 พันล้าน กำไรทะลุ 212 ล้าน แย้ม Q2 โตต่อ ชูเรือธง 6 สถาบันการแพทย์ รองรับลูกค้าทุกระดับ มั่นใจดันรายได้ปี 66 โตเข้าเป้า 10%
SKR โกยรายได้ Q1/66 ทะลุ 1.34 พันล้าน กำไรทะลุ 212 ล้าน แย้ม Q2 โตต่อ ชูเรือธง 6 สถาบันการแพทย์ รองรับลูกค้าทุกระดับ
11 พ.ค. 2566

นายสุริยันต์ โคจรโรจน์ กรรมการบริษัทและรองกรรมการผู้จัดการใหญ่ บริษัท ศิครินทร์ จำกัด (มหาชน) หรือ SKR เปิดเผยผลประกอบการไตรมาส 1/66 ว่า บริษัทมีรายได้รวม 1,348.24 ล้านบาท ลดลง 404.03 ล้านบาท หรือลดลง 23.06% จากช่วงเดียวกันปีก่อน สาเหตุมาจากไตรมาส 1/65 มีรายได้จากโควิดประมาณ 485 ล้านบาท และมีกำไรสุทธิ 212.65 ล้านบาท หรือลดลง 44.29% จากช่วงเดียวกันปีก่อน แต่หากเปรียบเทียบช่วงก่อนเกิดโควิด ไตรมาส 1/63 มีกำไร 72.61 ล้านบาท ถือว่าเติบโตเพิ่มขึ้น 192.87%
โดยผลประกอบการไตรมาส 1/66 หลังจากสถานการณ์การแพร่ระบาดลดลง แต่มีปัจจัยสนับสนุนจากปริมาณการรักษาพยาบาลของกลุ่มคนไข้รักษาโรคยากซับซ้อนด้วยการผ่าตัดที่เพิ่มขึ้น และบริษัทสามารถบริหารจัดการต้นทุนค่ารักษาพยาบาลได้ดีขึ้น โดยสัดส่วนของต้นทุนการรักษาพยาบาลไตรมาส 1/66 อยู่ที่ 64.73%
นอกจากนี้ บริษัทมีแผนการพัฒนาศักยภาพทางการแพทย์ ผ่าน 6 สถาบันชั้นนำ ประกอบด้วยสถาบันกระดูกและข้อ สถาบันโรคหัวใจ สถาบันหลอดเลือดและระบบประสาท สถาบันกุมารเวช สถาบันสุขภาพเฉพาะทางสตรี และสถาบันทางเดินอาหารและตับ เพื่อรองรับกลุ่มคนไข้รักษาโรคยากที่มีซับซ้อนด้วยการผ่าตัด รวมถึงการพัฒนา SIKARIN Connect เพื่อรองรับฐานลูกค้ากลุ่มบริษัทคู่สัญญาและกลุ่มลูกค้าประกันสังคมที่เพิ่มขึ้น
โดย SIKARIN Connect จะเน้นการส่งเสริมสุขภาพตามนโยบาย Healthy Thailand ของสำนักงานประกันสังคม กระทรวงแรงงาน เช่น การตรวจสุขภาพประจำปี การตรวจทันตกรรม ไว้รองรับลูกค้ากลุ่มโรงงานอุตสาหกรรมภาคเอกชน และหน่วยงานภาครัฐ ซึ่งถือเป็นส่วนหนึ่งของบริการที่ช่วยเพิ่มรายได้ให้กับบริษัทในอนาคต
“SKR มั่นใจว่ารายได้รวมปี 66 เป็นไปตามเป้าหมายที่วางแผนไว้ที่ 10% จากปี 65 โดยเน้นเติบโตจากรายได้การรักษาโรคยากที่มีซับซ้อนด้วยการผ่าตัด ผ่านแคมเปญ “เรื่องผ่าตัดไว้ใจศิครินทร์” พร้อมทั้งเสริมศักยภาพทางการแพทย์ด้วย 6 สถาบันการแพทย์ เพื่อรองรับการรักษาพยาบาลของกลุ่มลูกค้าทุกระดับ” นายสุริยันต์กล่าว